Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од ТРД Алфа ТВ ДООЕЛ, поднесена против Решението на Владата на Република Северна Македонија – Генерален секретаријат, по предметот Барање за пристап до информации од јавен карактер, на 03.07.2023 година, го донесе следното

**Р Е Ш Е Н И Е**

1. Жалбата изјавена од ТРД Алфа ТВ ДООЕЛ, поднесена против Решението на Владата на Република Северна Македонија - Генерален секретаријат бр бр.46-4973/2 од 07.06.2023 година, заведена под бр.08-257 на 21.06.2023 година, по предметот Барање за пристап до информации од јавен карактер **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.46-4973/2 од 07.06.2023 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

ТРД Алфа ТВ ДООЕЛ на 19.05.2023 година поднело Барање за пристап до информации од јавен карактер до Владата на Република Северна Македонија – Генерален секретаријат, со кое побарало по е-маил да му се достави препис, фотокопија или електронски запис од следните информации:

„1. Копија од одлуката за предлог на Зуљхајрат Демири до управниот одбор на Железници на Република Северна Македонија транспорт А.Д. Скопје за назначување за директор.

2. Копија од доставената професионална биографија на Зуљхајрат Демири.

3. Степен на завршено образование во моментот на назначување за директор.

4. Копија од дописот за предлог од Владата до управниот одбор за назначување на директорот Зуљхајрат Демири.“

Постапувајќи по наведеното Барање,Имателот на информации на 07.06.2023 година донел Решение бр.46-4973/2 од 07.06.2023 година со кое Барањето на барателот ТРД Алфа ТВ ДООЕЛ, се уважува. Во Образложението на решението наведено е дека: “...Генералниот секретаријат го разгледа барањето за слободен пристап до информации од јавен карактер и постапи согласно член 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), односно во прилог ги доставуваме информациите со кои располага Генералниот секретаријат“.

Незадоволен од донесеното Решение бр.46-4973/2 од 07.06.2023, Барателот на информации на 21.06.2023 година поднесе Жалба до Агенцијата, заведена во нејзината Архива под бр.08-257. Во Жалбата е наведено дека Имателот на информации, иако го известил Барателот дека „ На барањето за пристап до информации од јавен карактер, Генерален секретаријат при владата на ниту еден начин не ги поткрепува информациите. Биографијата на директорот Зуљхајрат Демири не е доставена. Степен на образование се докажува со копија од диплома или потврда од АВРМ, што исто така недостасува. Нема ниту информација за датумот на стекнување со високо образование. Нема копија од одлуката на управниот одбор со кој го потврдува неговиот избор“.

Агенцијата, со електронски допис бр.08-257 од 21.06.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации, не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ и предметот го врати на повторно постапување пред првостепениот орган, а Решението бр.46-4973/2 од 07.06.2023 година на Имателот на информации го поништи,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и расположливите списи во врска со предметот, утврди дека Имателот на информации не постапил целосно согласно одредбите од Законот за слободен пристап до информации од јавен карактер, поради следните причини:

Агенцијата утврди дека Имателот на информации иако постапил согласно член 20 став 1 од Законот за слободен пристап до информации од јавен карактер со тоа што донел Решение со кое Барањето на барателот се уважува, на Барателот не му ги доставил во прилог бараните информации на начин и во форма наведени во Барањето.

Согласно член 3 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот на информацијата согласно со неговите надлежности.

Исто така, Имателот на информации од јавен карактер е должен да го разгледа и член 10 од Законот за слободен пристап до информации од јавен карактер каде е нормирано дека Имателот на информации е должен да ја информира јавноста преку својата интернет страница со објавување на податоците од неговите надлежности кои ги извршува, односно му се утврдени со закон и други информации кои произлегуваат од надлежноста и работата на имателот на информацијата.

Агенцијата за заштита на правото на слободен пристап до информациите од јавен карактер, му укажува на Имателот на информации дека, доколку смета дека не располага со бараната информација, е должен да постапи во согласност со членот 18 став 1 од Законот за слободен пристап до информации од јавен карактер кој гласи “Ако имателот на информации што го примил барањето не располага со бараната информација веднаш, а најдосна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“.

Поради наведеното, Имателот е должен да донесе Решение, со кое ќе одговори позитивно на Барањето и на Барателот ќе му ја достави целокупната побарана документација на начин и во форма наведено во Барањето.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот судво рок од 30 дена.

**Директор,**

**Пламенка Бојчева**